**Ministru kabineta noteikumu projekta „Ģenētisko resursu mežaudžu izveidošanas un apsaimniekošanas kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Meža likuma 35.1 panta otrā daļa. |
| 2. | Pašreizējā situācija un problēmas | 2012.gada 1.janvārī stājās spēkā 2011.gada 13.oktobra likums "Grozījumi Meža likumā" ("Latvijas Vēstnesis", 2011, 173.nr.), ar kura 20.pantu Meža likums papildināts ar 35.1 pantu. Tā pirmajā daļā noteikts, ka meža koku sugu ģenētiskās daudzveidības saglabāšanai izveido ģenētisko resursu mežaudzes. Savukārt šī panta otrajā daļā noteikts, ka ģenētisko resursu mežaudžu izveidošanas un apsaimniekošanas kārtību nosaka Ministru kabinets. Tāpat likuma Meža likuma pārejas noteikumu 20.punkts nosaka, ka Ministru kabinets līdz 2013.gada 30.aprīlim izdod 35.1 panta otrajā daļā minētos noteikumus. Līdz 2013.gada 1.janvārim ģenētisko resursu mežaudžu izveidošanu regulēja Ministru kabineta 2001.gada 8.maija noteikumi Nr.189 "[Dabas](http://www.likumi.lv/doc.php?id=94494) aizsardzības noteikumi meža apsaimniekošanā" (turpmāk – Dabas aizsardzības noteikumi Nr.189), kas noteica, ka:a) meža koku sugu ģenētiskās daudzveidības saglabāšanai Valsts meža dienests nodala ģenētisko resursu mežaudzes (augstvērtīgas dabiskas izcelsmes mežaudzes koku sugu ģenētiskās daudzveidības un genofonda saglabāšanai);b) ģenētisko resursu mežaudzes platība atjaunojama, izmantojot šajā mežaudzē iegūto reproduktīvo materiālu.Pamatojoties uz šiem noteikumiem, Valsts meža dienests ir izdalījis ģenētisko resursu mežaudzes vairāk nekā 4 tūkst. ha platībā.Dabas aizsardzības noteikumi Nr.189 bija spēkā līdz 2012.gada 31.decembrim. 2013.gada 1.janvārī stājās spēkā Ministru kabineta 2012.gada 18.decembra noteikumi Nr.936 "Dabas aizsardzības noteikumi meža apsaimniekošanā" (turpmāk – Dabas aizsardzības noteikumi Nr.936), kas vairs neregulē ģenētisko resursu mežaudžu izveidošanas un apsaimniekošanas kārtību, jo, pamatojoties uz Meža likuma 35.1 panta otro daļu, paredzēts izdot atsevišķus Ministru kabineta noteikumus par ģenētisku resursu mežaudžu izveidošanu un apsaimniekošanas kārtību. Neizdodot minētos noteikumus, Latvijā vairs netiks noteiktas ģenētisko resursu mežaudzes, un tas var atstāt negatīvu ietekmi uz koku sugu ģenētiskās daudzveidības saglabāšanu nākotnē. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un Būtība | Noteikumu projekta mērķis ir noteikt ģenētisko resursu mežaudžu izveidošanas un apsaimniekošanas kārtību. Noteikumu projekts nosaka kritērijus, pēc kuriem izveido ģenētisko resursu mežaudzes. Kritēriji ir noteikti saskaņā Eiropas meža ģenētisko resursu saglabāšanas programmā (*EUFORGEN*) izstrādātām Paneiropas minimālajām prasībām meža ģenētisko resursu mežaudžu noteikšanai.Noteikumu projekts paredz, ka ģenētiskās resursu mežaudzes izveidošanu var ierosināt jebkura persona, kas var pamatot mežaudzes atbilstību ģenētiskās resursu mežaudzes statusam. Noteikumu projektā noteikts, kuri dokumenti un kāda informācija ir jāiesniedz Valsts meža dienestam, lai tas varētu pieņemt lēmumu par ģenētiskās resursu mežaudzes izveidošanu.Ģenētisko resursu mežaudzi neveido, ja mežaudze neatbilst ģenētiskās resursu mežaudzes statusam vai mežaudzes apsaimniekošanas iespējas ir aprobežotas tādā mērā, ka tas var ietekmēt mežaudzes atjaunošanās iespējas, nenodrošinot populācijas saglabāšanos.Noteikumi neuzliek par pienākumu meža īpašniekam ierosināt veidot ģenētisko resursu mežaudzes. Noteikumu projekts paredz iespēju un nosacījumus šādu mežaudžu izveidošanai. Meža koku sugu ģenētiskās daudzveidības saglabāšana tiks nodrošināta līdz šim izveidotās ģenētisko resursu mežaudzēs. Jaunas ģenētisko resursu mežaudzes tiks veidotas tikai saskaņā ar jaunākajām zinātniskām atziņām vai starptautiskajām prasībām un ieteikumiem. Noteikumu projekts paredz, ka ģenētisko resursu mežaudzi var izveidot tikai ar zemes īpašnieka vai tiesiskā valdītāja piekrišanu. Ja ģenētisko resursu mežaudze ir izveidota, tad īpašnieka pienākums ir mežaudzi apsaimniekot tā, lai tajā saglabātos tās mērķa sugas ģenētiskā daudzveidība, kurai ģenētisko resursu mežaudze izveidota.Persona lēmumu par ģenētisko resursu mežaudzes statusa noteikšanu vai lēmumu par ģenētisko resursu mežaudzes statusa atcelšanu var apstrīdēt Valsts meža dienesta likumā un Administratīvā procesa likumā noteiktajā kārtībā.Noteikumu projekts nosaka prasības, kas meža īpašniekam vai tiesiskajam valdītājam ir jāievēro, apsaimniekojot ģenētisko resursu mežaudzes. Ģenētisko resursu mežaudžu vienībā aizliegta reproduktīvā vecumā esošu mērķa koku sugas koku ciršana, ja paredzams, ka pēc cirtes vienībā šādu koku skaits būs mazāks par noteikto koku skaitu. Vienībā saglabā vai veido dažāda vecuma mežaudžu struktūru. Mežaudzes atjauno, izmantojot šajā mežaudzē („in situ”) iegūto reproduktīvo materiālu vai mežaudzei atbilstošu ģenētisko resursu, kas uzturēts ārpus ģenētiskās resursu mežaudzes „ex situ” apstākļos. Noteikumu projektā ir arī paredzēts, ka šo nosacījumu nodrošināšanai Latvijas kultūraugu gēnu bankā uzturama ģenētisko resursu mežaudžu sēklu rezerve. Noteikumu projekts paredz: ja meža īpašnieks vai tiesiskais valdītājs izstrādā meža apsaimniekošanas plānu saskaņā ar normatīviem aktiem meža apsaimniekošanas plānu izstrādi, tad tajā papildus iekļauj ģenētisko resursu mežaudžu apsaimniekošanas plānu (turpmāk – plānu). Plānu izstrādā un iekļauj arī īpaši aizsargājamo dabas teritoriju dabas aizsardzības plānā, ja ģenētisko resursu mežaudze atrodas īpaši aizsargājamā dabas teritorijā un teritorijā ir paredzēts izstrādāt dabas aizsardzības plānu. Citos gadījumos plāna izstrādei ir ieteikuma raksturs. |
| 5. | Projekta izstrādē iesaistītās institūcijas | Zemkopības ministrija, Valsts meža dienests, AS „Latvijas valsts meži”, LMI „Silava” un Latvijas Meža īpašnieku biedrība.  |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa | AS „Latvijas valsts meži” un cieti meža zemes īpašnieki. Noteikumu projektā paredzētais regulējums attiecināms apmēram uz 4 tūkst. ha līdz šim izdalīto ģenētisko resursu mežaudžu, kas pieder apmēram 10 zemes īpašniekiem. Vairums ģenētisko resursu mežaudžu atrodas valsts mežos. Paredzams, ka varētu tikt izveidotas jaunas ģenētisko resursu mežaudzes. Pēc Valsts meža dienesta datiem, valstī ir 150 000–160 000 meža īpašnieku un tiesisko valdītāju, bet ne visi meža īpašumi atbilst ģenētisko resursu mežaudžu statusam. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav. |
| 3. | Tiesiskā regulējuma finansiālā ietekme | Noteikumu projekts paredz, ka ģenētisko resursu mežaudžu apsaimniekošanas plāns obligāti ir jāizstrādā un jāiekļauj meža apsaimniekošanas plānos, ja normatīvie akti par meža apsaimniekošanas plānu izstrādi to nosaka. Tāpat ģenētisko resursu mežaudžu apsaimniekošanas plānu izstrādā un iekļauj īpaši aizsargājamo dabas teritoriju dabas aizsardzības plānā. Šādu plānu izstrāde prasīs papildu finanšu ieguldījumu plānu pasūtītājiem.  |
| 4. | Tiesiskā regulējuma nefinansiālā ietekme | Noteikumu projekts paredz pozitīvu ietekmi bioloģiskās daudzveidības aizsardzību meža ģenētisko resursu aizsardzības jomā. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu | Informācija par noteikumu projekta izstrādes sākšanu un priekšlikumu iesniegšanu 2012.gada 16.februārī elektroniski tika nosūtīta Vides aizsardzības un reģionālās attīstības ministrijai, Dabas aizsardzības pārvaldei, Valsts meža dienestam, AS „Latvijas valsts meži”, LMI „Silava”, Latvijas meža īpašnieku biedrībai un Pasaules dabas fondam.Noteikumu projekts ievietots Zemkopības ministrijas tīmekļa vietnē.  |
| 2. | Sabiedrības līdzdalība projekta izstrādē  | Projekta izstrādes gaitā notikušas konsultācijas ar LMI „Silava” un dažiem Latvijas Meža īpašnieku biedrības biedriem. Minētās organizācijas ir aktīvi Zemkopības ministrijas sadarbības partneri, tādēļ tās ir izvēlētas konsultācijām projekta izstrādes gaitā. |
| 3. | Sabiedrības līdzdalības rezultāti  | Visi iesūtītie institūciju priekšlikumi par noteikumu projektu ir izvērtēti un pēc iespējas ietverti noteikumu projektā.  |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Valsts meža dienests |
| 2. | Projekta izpildes ietekme uz pārvaldes funkcijām  | Projekta izpilde tiks nodrošināta atbilstoši esošajām funkcijām. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar. |
| 6. | Cita informācija | Nav. |

***Anotācijas III, IV un V sadaļa – projekts šīs jomas neskar.***

Zemkopības ministre L.Straujuma

2013.03.18. 15:28

L.Āboliņa

67027285, lasma.abolina@zm.gov.lv